Folketing
2005-05-11

I forhold til dansk lovgivning kan vi konstatere, at det, forslaget her går ud på, er, at vi hæver strafferammen fra fængsel i op til 4 år, til fremover, hvis det her bliver besluttet, en strafferamme på op til 6 år. I Venstre kan vi tilslutte os det beslutningsforslag, der ligger, da vi synes, det er af afgørende betydning, at man sætter ind over for dem, der forurener miljøet. Vi vil gerne sige, at vi også håber, at det her forslag kan medføre, at man kigger på, om man kan hæve bødestraffen i Danmark. Hvis vi går ind og kigger på, hvad der er sket af forureningssager over årene, kan vi konstatere ud fra de statistikker, der ligger, at der i 2002 var 71 forureningssager i danske farvande, og i 2004 var antallet steget til 152. Det i sig selv siger jo, at det er vigtigt at få fokuseret på den her problemstilling, og at det også er vigtigt, at man har et fælles fodslag i forhold til de her forureningssager, da olieforurening på hav jo ikke kender landets grænser.